
Høring - Revisjon av brannordningen i Meløy kommune
 
Meløy kommune er tilsluttet Salten Brann IKS. Som følge av vedtak om redusert eierfinansiering til Salten Brann IKS har representantskapet behandlet forslag til revidert brannordning for deltakerkommunene. For Meløy kommune innebærer dette forslag til endringer i organisering, bemanning og tjenesteinnhold i brann- og redningstjenesten. 

Kommunestyret i Meløy vedtok 17. juni 2026 å sende den brannfaglige anbefalingen på høring før endelig behandling av saken.

Meløy kommune inviterer med dette til å komme med innspill til forslaget og de konsekvenser det kan få for beredskap, samfunnssikkerhet og lokalsamfunnene i kommunen. 

Vi ber derfor om innspill i dette arbeidet med høringsfrist 4. september 2026.

Vi ber særlig om innspill knyttet til:
· foreslått stasjonsstruktur og bemanning
· konsekvenser for lokal beredskap og responstid
· betydningen av brannvesenet som del av den samlede beredskapen
· behovet for eventuelle kompenserende tiltak
· andre forhold kommunen bør vektlegge før endelig behandling


Eksisterende brannordning
Meløy kommune har i dag 5 brannstasjoner som betjenes av et mannskap på 40 personer: Ørnes, Engavågen, Halsa, Bolga og Meløy. I tillegg er det avtale med Yara for området Selstad-Glomfjord-Kilvik, og avtale med Rana/Rødøy for Ågskardet. 

Ingen av stasjonene i Meløy tilfredsstiller kravene til en moderne brannstasjon, blant annet gjelder dette tilrettelegging for adskilte rene/skitne soner, samt separate garderobefasiliteter. Det er kommunen som har ansvar for både bygging og drift av brannstasjonsbygg, og det vil bli svært kostbart å oppgradere alle stasjonene innenfor dagens struktur. 




Kort om anbefalt revisjon av brannordning for Meløy kommune

Stasjoner og bemanning:
· Ørnes videreføres som hovedstasjon med bemanning på 12
· Engavågen og Halsa slås sammen til én stasjon lokalisert i Engavågen, med fremskutt enhet på Halsa. Total bemanning på 16.
· Brannstasjonene på Bolga og Meløya foreslås nedlagt
· Beredskapsavtale med industrivern ved Yara Glomfjord videreføres
· Bemanningen reduseres totalt fra 40 til 28.

Vaktberedskapen 
Vaktberedskapen endres ikke og videreføres med 2 vaktordninger; Ørnes og Engavågen/Halsa.

Tjenester:
· Overflateredning tas ut av brannordningen
· Røykdykking reduseres fra nivå 1 til nivå 0 ved alle stasjoner

Lokal beredskap og responstid
Revisjonen legger til grunn at enkelte områder (særlig øyer) kan håndteres fra fastlandet. For Meløy påpekes det at risikoen vurderes som lav på enkelte øyer, men konsekvensene ved hendelser kan være store dersom innsats forsinkes.
Dette medfører:
· Økt responstid før innsats kan starte, særlig på øyene.
· Behov for kompenserende tiltak: Avtale om beredskapsbåt og opprettholdelse av branngarasjer med nødvendig utstyr. 

Beredskap, personell og kompetanse
I uttalelsene fra berørte mannskaper og i saksgrunnlaget fra Salten Brann IKS pekes det blant annet på at tidlig innsats er viktig ved brann- og ulykkeshendelser, at redusert bemanning kan påvirke håndteringsevnen ved enkelte hendelser, og at brannvesenet flere steder også utfører oppgaver knyttet til akuttberedskap og helseoppdrag. Disse forholdene vil inngå i kommunens videre vurderinger.
I flere områder i Meløy er brannvesenet en sentral del av den totale beredskapen. Ved endring i brannordningen må derfor avbøtende tiltak vurderes.
 

Økonomi
Bakgrunnen for revisjonen er representantskapets målsetting om å redusere kommunenes kostnader til Salten Brann IKS med 5 %. Besparelsen på foreslått brannordning (balansert nivå) er kalkulert til kr 413 650. Kalkylene viser effekten av reduksjon i henholdsvis bemanning og vaktordninger. Økonomisk effekt som følger av endringer i tjenesteleveranse, kompetansebehov, antall brannstasjoner og øvrige forhold er ikke medtatt i kalkylene.
Det presiseres imidlertid at beregningene er usikre og veiledende og at faktiske kostnader vil avhenge av gjennomføring og kompenserende tiltak.
 
Høringsuttalelser
Høringsuttalelser sendes til Meløy kommune på e-post til postmottak@meloy.kommune.no. Vennligst merk innspillet med «Høring – revisjon av brannordningen».

Høringsfrist
4. september 2026.

Videre prosess
Alle innkomne høringsuttalelser vil bli vurdert og lagt ved saken når den fremmes for politisk behandling høsten 2026. Etter planen skal endelig forslag til brannordning behandles av kommunestyret i oktober 2026.

Meløy kommune ser fram til å motta innspill som kan bidra til et best mulig beslutningsgrunnlag før endelig behandling av saken.



	Med hilsen



	Marianne Stranden
	Anne Marit Stork

	kommunedirektør
	kommunalsjef

